JY LEES NOU Gewilde plaaslike sangeres verskyn nou in gunsteling-sepie
Sy vermaak gereeld Suid-Afrikaners met haar pragtige stem, en nou is sy ook op die kassie te sien!
Die Suid-Afrikaanse sanggroep Blackbyrd se hoofsanger, Tarryn Lamb (32), is nou in die gewilde sepie Suidooster te sien.
Sy is vir ses weke op die kassie te sien as die geheimsinnige Kim, wat Ruiterbosch se mense al hul dae gee. Tarryn het Woensdag, 24 Mei haar eerste verskyning gemaak.
Ná 7 Sama-benoemings en 8 nommereentreffers is sy reg om die TV-wêreld oor te neem.
Happy Friday! Thank you so much to each and every one of you, who tuned in to Suidooster this week ???? Suidooster is back on your screens on @kyknettv from Monday to Thursday at 6pm ???????? ------ #friyay #instagood #capetown #capetownlikes #capetownetc #capetownmag
A post shared by Tarryn Lamb (@tarrynlamb1) on May 26, 2017 at 12:50am PDT
Sy het 'n paar vrae aan Huisgenoot beantwoord:
Hoe het jy met toneelspel begin? Op watter ouderdom het die gogga jou gebyt?
Ek het altyd 'n liefde gehad vir toneelspeel. Reeds in die kleuterskool het ek altyd in die Make Believe Area met my maatjies gespeel en kostuums aangetrek. Ons het ons eie tonele opgemaak. Toe ek op hoërskool kom, het ek drama gedoen. My drama-onderwyser, Carlo Fourie, het my baie geïnspireer. Ek het die karakter Maria gespeel in ons skool se vertoning van West Side Story. Dit was absoluut fantasties en daar het die gogga gebyt!
Erf jy jou talent by iemand in die familie? By wie?
My ma inspireer my baie. Sy was my kleuterskoolonderwyseres en haar talent is absoluut iets om oor te praat. As dit by toneelspeel, sing of dans kom, gaan dit vir my oor uitbeelding en die stories wat ons almal probeer vertel.
Wou jy nog altyd in die vermaakbedryf werk of het jy ander drome vir jou loopbaan gekoester?
Ek wou in een stadium baie graag 'n verpleegster wees!
Jy was ook destyds in Binnelanders te sien. Hoekom het jy besluit om weer op die kassie te verskyn?
Ek het vier jaar aan die Waterfront-teaterskool studeer. My hoofvakke was drama, musiekteater en dans. My eerste rol ná die teaterskool was in David Kramer se Songbook en daarna het ek die geleentheid gekry om in Binnelanders te speel. My droom was altyd om al drie dissiplines (sing, dans en toneelspeel) te bemeester en dan met my musiekloopbaan te begin. My musiek was toe volstoom aan die gang en ek het besluit om op my musiekloopbaan te fokus. Ek het verlede jaar die besluit geneem om uit my gemaksone te beweeg en terug te keer na my oorspronklike liefde. Ek het vir myself gesê ek moet dit net weer probeer doen. Toe ek die geleentheid kry om in Suidooster te speel, was ek verskriklik opgewonde!
Jy is ook te sien in die fliek Ellen Pakkies. Is dit soms vir jou moeilik om twee verskillende hoede te dra – sing én toneelspeel?
Ek is mal oor dans ook! Vir my gaan dit meer oor fokus en toewyding. Ek wou baie graag alles uitleef wat my passie is en ek het ook groot respek vir die kunstenaars en akteurs wat so hard aan hul kuns werk. Die belangrikste ding vir my is om baie hard te werk, 200% te fokus en net te leer en leer.
Wat geniet jy meer, sing of toneelspeel?
Ek geniet albei, maar om verskillende redes. Met toneelspel kan jy diep in die gedagtes van 'n karakter klim en 'n spesifieke storie vertel. Jy kan heeltemal van gedaante wissel en dinge doen wat jy nie in jou eie lewe doen nie. Met sang vertel jy 'n storie en almal wat die lied hoor, interpreteer die storie op hul eie manier.
My dag begin om vyfuur. Ek gaan dan weer deur die toneel vir die dag, eet ontbyt en maak klaar vir werk. Ek is elke oggend tussen seweuur en halfagt op die stel.
Dan doen ons tot tienuur repetisies voor ons begin skiet. Terwyl ek wag vir my toneel vir die dag, leer ek my woorde vir die volgende dag en doen my administratiewe werk. As ek besig is met die laaste toneel, maak ek gewoonlik halfagt klaar.
Wanneer ek by die huis kom, tap ek vir myself 'n lekker bad in en ontspan. Daarna leer ek my woorde vir die volgende dag.
Ek is besig om my teks te leer vir 'n ander reeks, "Dans" wat volgende week begin skiet. Ek is ook besig om hard te oefen, want ek gaan 'n danser speel in die reeks. Ek sien baie daaruit. Ek neem ook vanjaar deel aan Classics is Groot; dus is ek ook besig om my liedjies te leer.
Vertel ons meer oor jou karakter, Kim, in Suidooster.
Kim is 'n baie geheimsinnige, komplekse karakter. Sy het 'n belangrike keuse om te maak in haar lewe en sy weet dié keuse sal haar toekoms bepaal.
Sien jy iets van jouself in Kim?
Ek het nie aan die begin nie, maar toe ek haar storielyn op 'n dieper vlak verstaan, kon ek baie met haar vereenselwig. Sy is 'n sterk vrou met 'n moeilike keuse.
Is daar enige snaakse oomblikke op stel waarvan jy ons kan vertel?
Ek het eendag my woorde vergeet en my eie sin opgemaak, maar toe kry ek alles verkeerd en is steeds in die emosie van my karakter. Toe hoor ek sommige mense giggel en toe bars ek maar net uit van die lag! Hier by Suidooster is almal een groot, lieflike familie. Ek gaan almal baie mis.
Wie bewonder jy en hoekom?
My familie is my grootste inspirasie. Dit is 'n groot voorreg om te doen waarvoor ek lief is met die grootste onvoorwaardelike liefde en ondersteuning van my familie. Dit maak die wêreld se verskil vir my!
Wat sal aanhangers verras van jou?
Dat ek Afrikaans praat! Dit is nie eintlik my eerste taal nie! Hopelik sal hulle my toneelspel geniet.
Was daar al ooit 'n snaakse of vreemde situasie met 'n aanhanger?
Nog nie. Soms voel ek baie skaam as mense ook baie skaam is rondom my. Dit is altyd cool as mense tyd maak om hallo te sê. Dit is 'n inspirasie as hulle my werk geniet. Dit gee my moed om aan te hou en harder te werk.
Het jy, soos sommige mense, 'n vyfjaarplan of beplan jy enigsins jou lewe? Wat sal jy graag nog wil bereik?
Ek droom heeltyd en werk baie hard aan al die goed wat ek wil doen, maar ek gee alles aan God oor om my te lei waar Hy my wil hê. Die lewe verander die hele tyd, maar liefde bly te midde van alles staan.
Daar was so baie wonderlike oomblikke in my loopbaan tot dusver. Ek dink een van die grootste hoogtepunte was toe ek op YouTube gaan kyk en video's sien van mense wat my liedjies sing. Dit is absoluut hartroerend.